དེ་ལྟར་ཉིན་དེར་མི་ཚང་དེ་གཉིས་མར་ནང་གྲོང་ཚོའི་སྲང་མདོ་དེ་ནས་ཁ་འཛིང་ལག་འཛིང་མང་ཙམ་བྱུང་བ་དང་།ལྟད་མོར་ལྟ་མཁན་དང་བར་བཤོལ་མཁན་གྱི་གྲོང་མི་ཇེ་མང་ནས་ཇེ་མང་དུ་གྱུར་ཅིང་།ཡོད་ཚད་དེ་ལྟར་ཟིང་ཟིང་ལོང་ལོང་དུ་གྱུར་སོང་།ཟིང་ལོང་གི་ཁྲོད་ནས་གསལ་སྒྲོན་གྱིས་བུ་ཆུང་འོད་ཟེར་རྡོ་རྗེ་པང་དུ་དམ་པོར་བསྡམས་ནས་ངུ་སྐད་ཤོར་ཅིང་།པང་གི་ཕྲུ་གུ་དེ་ཡང་སྐྲག་དངངས་ཀྱིས་འདར་སིག་སིག་བྱེད།སྲང་མདོའི་ཡུལ་སྡོང་ཆེན་པོ་དེའི་ཡལ་ཀར་བབས་ཡོད་པའི་འདབ་ཆགས་དེ་ཚོ་ཡང་ཉིན་དེའི་ཟིང་ལོང་གིས་དཀྲོགས་ནས་ཕྱོགས་ཕྱོགས་སུ་འཕུར་སོང་།